
Balassi Szép magyar komédiája és Shakespeare drámái

Dolgozatomban Balassi Bálint fennmaradt drámáját, a Szép magyar komédiát és William Shakespeare drámáit vizsgálom, mert bizonyos vonatkozásokban egymásnak rokonai, annak ellenére, hogy a két szerző nem olvasta egymás műveit. A Szép magyar komédia és Shakespeare drámái is az olasz reneszánsz irodalomból táplálkoznak, ez lehet az oka a hasonlóságoknak, a szépségideálok megfogalmazásától a drámák szerkezetéig és a használt szerzői technikákig; egyes esetekben még a keletkezési körülmények is hasonlóak. A Balassi szakirodalomban Shakespeare neve csak elvétve fordul elő. Ezt a hiányt szeretném csökkenteni ezzel a dolgozatommal, melyben a fentebb említett irodalmi alkotások szerkezeti felépítését, motívumvilágát és a keletkezések körülményeit vizsgálom.



